**Isko Ilmari Korpela** (15. heinäkuuta 1907 Keuruu – 27. maaliskuuta 1990 Kaarina) oli 1920- ja 1930-luvuilla kansallisesti tunnettu suomalainen pikaluistelija. Hän oli mukana valittaessa Suomen pikaluistelijoita St. Moritzin vuoden 1928 olympialaisiin mutta ei päässyt kisajoukkueeseen. Ammatillisen uran Korpela teki Savon alueella metsähoitajana.

Urheilu-ura
-----------

Korpela kilpaili 1920-luvulla pikaluistelussa SM-mitaleista. Hän aloitti uransa 15-vuotiaana Kuopion Luistinseuran juniorisarjoissa. Vuoden 1925 juniorimestaruuskilpailuissa Korpela otti ylivoimaisen poikien Suomen mestaruuden. Vuonna 1926 hän nousi yhteispisteissä SM-hopealle. Näissä Viipurissa pidetyissä mestaruuskisoissa suomenmestaruuden voitti Uuno Pietilä, mutta Thunberg ja Skutnabb eivät osallistuneet kisoihin. Seuraavana vuonna hän sijoittui 11:ksi, mutta Tampereella käydyissä MM-kisoissa Korpela oli neljänneksi paras suomalainen ja kokonaissijoituksessa seitsemäs. Lisäksi hän oli 500 metrin kisan voittaja. Tampereen MM-kisat jäivät hänen ainoiksi kansainvälisiksi mestaruuskisoiksi.

Korpela oli ehdolla vuoden 1928 St. Moritzin talviolympialaisiin.

Pikaluistelussa Korpela oli myöhemmin mukana Oslon vuoden 1952 talviolympialaisten pikaluistelun suomalaisten olympiaehdokkaiden valmennusleirillä Kuopiossa, jossa oli marraskuussa 1951 harjoitteluun sopiva jäätynyt vesialue.

### Henkilökohtaiset ennätykset

* 500 metriä: 45,24 (10. maaliskuuta 1928, Viipuri)
* 1 000 metriä: 1.43,10 (25. tammikuuta 1925, Savonlinna)
* 1 500 metriä: 2.29,5 (14. tammikuuta 1928, Tampere)
* 3 000 metriä: 6.09,8 (25. helmikuta 1937, Helsinki)
* 5 000 metriä: 9.10,4 (20. maaliskuuta 1926, Kuopio)
* 10 000 metriä: 19.27,0 (12. maaliskuuta 1927, Kuopio)

Työura
------

Isko Korpela opiskeli yksityisoppilaana ylioppilaaksi Kuopion lyseossa syksyllä 1933 ja siirtyi sen jälkeen opiskelemaan Helsingin yliopiston maatalous-metsätieteelliseen tiedekuntaan. Hän valmistui metsänhoitajaksi talvisodan jälkeisenä välirauhan aikana 1940.

Sen jälkeen hän toimi avustavana piirimetsänhoitajana Keski-Suomessa ja sen jälkeen piirimetsänhoitajana Pohjois-Savon metsänhoitolautakunassa. Vuonna 1945 hän siirtyi Metsäliiton palvelukseen piirimetsänhoitajana sijaintipaikkanaan Kuopio.

Lähteet
-------

1. ↑  Kuolleita - Metsänhoitaja Isko Ilmari Korpela.  *Helsingin Sanomat*, 28.4.1990, s. 7. HS Aikakone (vain tilaajille). Viitattu 5.7.2023.
2. ↑  Isko Korpelasta tuli ylivoimainen juniorimestari.  *Poikien Urheilulehti*, 1.2.1925, s. 7-9. HS Aikakone (vain tilaajille). Viitattu 7.7.2023.
3. ↑  Isko Korpela *speedskatingstats.com*. Viitattu 5.7.2023. (englanniksi)
4. ↑   Thunberg aikoo luistella lujasti.  *Helsingin Sanomat*, 12.11.1927, s. 9. HS Aikakone (vain tilaajille). Viitattu 5.7.2023.
5. ↑  Olympiakiitäjämme olivat eilen illalla jo luistimilla.  *Helsingin Sanomat*, 10.11.1951, s. 9. HS Aikakone (vain tilaajille). Viitattu 5.7.2023.
6. ↑  Isko Korpela *speedskatingnews.info*. Viitattu 5.7.2023. (englanniksi)
7. ↑  Uusia ylioppilaita.  *Savon Sanomat*, 23.9.1933, s. 2. HS Aikakone (vain tilaajille). Viitattu 6.7.2023.
8. 1 2  50 vuotta: Piirimetsänhoitaja Isko Korpela Kuopiossa.  *Helsingin Sanomat*, 15.7.1957, s. 3. HS Aikakone (vain tilaajille). Viitattu 5.7.2023.